floradania.dk 23/2014

Artikel: Sommerens plantetrend: Light Bloom
Lys, luft og lethed er kendetegnende for sommerens plantetrend, Light Bloom, der med blomster og lette, transparente materialer trænger dysterhed og krisestemning i baggrunden og giver plads til nytænkning

Ifølge trendforskerne er et skelsættende skifte i tidsånden i gang som en reaktion på det, vi har været igennem. Billedligt talt kan retningen beskrives som en bevægelse fra pause-mode til slowmotion  og med fornuften som ”GPS” for vores forbrug.

Nye trends afløser gamle
Pernille Kirstine Møller, der trendredaktør hos pej gruppen, forklarer, hvad skiftet betyder i forhold til livsstil, design og indretning,
-	De gamle trends afløses af nye og bliver til stilarter. Mens retro, vintage og heritage er på retur, er Light Bloom overvejende en feminin og romantisk trend, hvor natur og planter i boligen nu iscenesættes på en anderledes ny og mere minimalistisk måde. 

-	Den feminine tilgang til indretning og interiør udtrykkes i valg af blomster og planter, der enten har duft, ynde eller på anden måde udstråler lethed og kvindelig sødme. Planterne ”pakkes ind i” eller arrangeres med lyse materialer såsom råt, hvidt ler, porcelæn eller plast, og gerne med skinnende elementer på overfladerne, der understreger letheden og de lyse udtryk.
siger Pernille Kirstine Møller.

Sortsyn og krise i baggrunden
At krisen fylder mindre og har måttet vige pladsen for lysere tider kan ligeledes aflæses på farvespektret i sommerens trend.
-	I Light Bloom benyttes lette, feminine nuancer af rosa og gul tilføjet masser af hvid og beige.  At krisen for alvor er gledet i baggrunden understreges af, at sort spiller en underordnet rolle og mest bruges til at fremhæve detaljer,
slutter Pernille Kirstine Møller.

Planteforslag til Light Bloom:
Begonia elatior
Campanula portenschlagiana
Chirita tamiana
Clerodendrum thomsoniae
Hydrangea macrophylla
Muehlenbeckia complexa
Pelargonium zonale
Saxifraga stolonifera
Stephanotis floribunda
Streptocarpus hybrid